લગભગ સોએક માણસો બેસી શકે એવડો હોલ – પંદરેક માણસો બેસી શકે એવું સ્ટેજ અને દિવાલોમાં રખાયેલા ખાંચામાં ગોઠવાયેલા સ્ટીલ કબાટોમાં તથા કબાટની ઉપરના માળિયાઓના ખાંચાઓમાં ગોઠવાયેલાં સાત હજારથી વધુ અમૂલ્ય અપ્રાપ્ય એવા સંદર્ભ પુસ્તકો… લોકસાહિત્ય, સંતસાહિત્ય, ચારણી-બારોટી સાહિત્ય, મધ્યકાલીન અને અર્વાચીન ગુજરાતી સાહિત્ય, વિવેચન, સંશોધન, સંપાદન કાવ્યસંગ્રહો, નવલકથા, નાટક, ઇતિહાસ, નિબંધ, ધર્મ, તત્વજ્ઞાન, પુરાણ, ચરિત્ર, આર્યુવેદ, અને ભારતીય સંસ્ક્રુતિને ઉજાગર કરતા વિવધ વિષયો પરના હિન્દી, સંસ્ક્રુત, અંગ્રેજી, કચ્છી, આદીવાસી બોલી ભાષાઓમાં રચાયેલા સાહિત્ય સંદર્ભ ગ્રંથો. જૂનાં સામયિકોની ફાઇલો અને એક કબાટ ભરીને લગભગ સાતસો જેટલી ઓડિયો કેસેટમાં ધ્વનિમુદ્રિત થયેલી લોકસંગીત-ભક્તિસંગીતની સામગ્રીઓ ધરાવતી કેસેટ લાયબ્રેરી.. જેમાં જૂના સમયની સંતવાણી ભજનોની રેકોર્ડઝ ઉપરાંત કેટલીક વિડિયો કેસેટ પણ જોવા મળે. આ સામગ્રીમાં સચવાયો છે ભારતીય લોકસંગીત અને ભક્તિસંગીતનો ધીરે ધીરે લૂપ્ત થતો રહેલો ભવ્ય સંસ્કાર વારસો… સાથોસાથ બસો અઢીસો વર્ષ પહેલાં દેશી હાથ બનાવટના કાગળો ઉપર હાથની બનાવટવાળી શાહી અને રંગોથી લખાયેલી સચિત્ર, હાથે લખાયેલી અતિ મૂલ્યવાન દૂર્લભ હસ્તપ્રતો. – બે-ત્રણ રામસાગર, હારમોનિયમ, તબલાં, મંજીરાં, વિવિધ એવોર્ડઝ, પારિતોષિકો, પ્રમાણપત્રો, સંતો-મહંતો, કવિઓ ક્લાકારોના ફોટોગ્રાફસ…